作者:姚合
標題:寄賈島浪仙
內容:悄悄掩門扉，窮窘自維縶。世途已昧履，生計複乖緝。疏我非常性，端峭爾孤立。往還縱雲久，貧蹇豈自習。所居率荒野，寧似在京邑。院落夕彌空，蟲聲雁相及。衣巾半僧施，蔬藥常自拾。凜凜寢席單，翳翳灶煙濕。頹籬裡人度，敗壁鄰燈入。曉思已暫舒，暮愁還更集。風淒林葉萎，苔糝行徑澀。海嶠誓同歸，橡慄充朝給。